Jy is mal oor jou ou, verwaarloosde hardebandboeke, maar wens net jy kon die kuns bemeester om hulle met liefde reg te dokter? Dan is die boekherstelspesialis George Wentzel se kursusse by die Afrikaanse Taalmuseum en -monument (ATM) in die Paarl weereens die antwoord op jou drome. Wentzel, 'n gekwalifiseerde meesterboekbinder met meer as 45 jaar se ondervinding, bied 'n inleidende kursus oor die herstel van ou hardebandboeke vanaf 28 tot 30 Junie 2021 aan. Van 27 tot 29 September vanjaar bied hy ook 'n gevorderde kursus by die ATM aan.
Die kursusse kos R2 000 per persoon wat 'n sertifikaat van bywoning en 'n stel basiese gereedskap insluit. Dit vind daagliks van 09:00 tot 15:30 in die Konferensielokaal in die Besoekersentrum by die Taalmonument plaas. Koffie en tee is ingesluit, maar deelnemers moet sorg vir hul eie middagete of die mobiele kiosk ondersteun. In terme van die Covid-19-regulasies sal deelnemers maskers moet dra.
'n Gevorderde kursus in boekherstel – wat fokus op gevorderde goudblad- en herstel tegnieke asook die bou van Solanderbokse – word van 27 tot 29 September 2021 aangebied. Die gevorderde kursus, ook R2 000 per persoon, is geskik vir deelnemers wat reeds die basiese beginsels van boek- en papierherstelwerk verwerf het, en elke persoon sal weer drie boeke skep.
Die ATM bied jaarliks 'n reeks kursusse en werkswinkels aan wat fokus op die ontwikkeling van basiese vakkundige vaardighede. Voorstelle vir bykomende werkswinkels oor soortgelyke onderwerpe is welkom. Sien www.taalmonument.co.za vir meer en volg hulle op Facebook vir al die ander opwindende geleenthede wat by die Taalmonument en Taalmuseum plaasvind. Jaarpermitte is beskikbaar teen R120 vir individue of R220 per gesin (tans aangebied teen 'n 20%-afslag), wat toegang tot alle Volmaanpieknieks insluit. DIE MUSEUM EN MONUMENT IS OOP VIR BESOEKERS.
+27 (0)76 017 6026 (selfoon slegs tydens werksure op weeksdae | cellphone only during office hours on weekdays)